AQUA ปักธงขยายการลงทุนเพิ่มทั้งธุรกิจเดิม-จ่อนำบ.ลูกเข้าตลาดเร็วๆนี้
AQUA ปักธงขยายการลงทุนเพิ่มทั้งในธุรกิจเดิม โดยเฉพาะ TCDC เพื่อให้มีความพร้อมในการเข้าจดทะเบียนในตลาดหลักทรัพย์ฯได้ และธุรกิจใหม่ที่มีศักยภาพในการเติบโตที่ดี อีก 2-3 โครงการ จากเงินสดคงเหลือในบริษัทที่มีถึง 800 ลบ. 
16 พ.ค. 2559

นาง สุมาลี อ่องจริต ประธานเจ้าหน้าที่บริหาร บริษัท อควา คอร์เปอเรชั่น จำกัด (มหาชน) หรือ AQUA เปิดเผยว่า ผลประกอบการในไตรมาส 1 ปี 2559 ของบริษัทสามารถทำกำไรเติบโตได้อย่างโดดเด่นโดยมีกำไรสุทธิจำนวน 79 ล้านบาท เพิ่มขึ้น 21.54% จากช่วงเดียวกันของปี 2558 และเพิ่มขึ้น 25.40% จากไตรมาส 4 ปี 2558
โดยทุกกลุ่มธุรกิจของบริษัทล้วนทำกำไรเติบโตขึ้น ได้แก่ ธุรกิจสื่อโฆษณาโดย บริษัท อควา แอด (AA) ซึ่งเป็นบริษัทย่อยเน้นสื่อโฆษณาประเภทป้ายโฆษณา (Billboard) ซึ่งในไตรมาส 1 ปี 2559 มีกำไรสุทธิจำนวน 10.68 ล้านบาท เพิ่มขึ้น 57.06% จากช่วงเดียวกันของปี 2558 จากการกำหนดกลยุทธ์ในการขายใหม่ๆ รวมทั้งการได้รับการตอบสนองในการใช้สื่อของลูกค้าดีขึ้นเมื่อเทียบไตรมาสก่อน ส่งผลให้ Occupancy Rate เพิ่มขึ้นจาก 50.99% เป็น 58.80%
ส่วนธุรกิจคลังสินค้าให้เช่าโดยบริษัทย่อยคือ บริษัท ไทย คอนซูมเมอร์  ดิสทริบิวชั่น เซ็นเตอร์ (TCDC)  มีกำไรสุทธิจำนวน 38.32 ล้านบาท ในไตรมาส 1 ปี 2559 เพิ่มขึ้น 2.93% จากช่วงเดียวกันของปี 2558
ด้านธุรกิจสิ่งพิมพ์และพลังงานทดแทนที่ลงทุนผ่านบริษัทร่วมคือ บมจ.โรงพิมพ์ตะวันออก(EPCO)ซึ่งอควาถือหุ้นสัดส่วน 38.40% นั้น ในไตรมาส 1 ปี 2559 มีกำไรสุทธิจำนวน 79.87 ล้านบาท เพิ่มขึ้น 26.76%
ทั้งนี้ ล่าสุด บริษัท มันตรา แอสเซ็ท ซึ่งเป็นบริษัทได้ลงทุนซื้อที่ดินที่จังหวัดเชียงใหม่ เพื่อพัฒนาเป็นอสังหาริมทรัพย์ให้เช่าและบริการ ระยะเวลา 10 ปีและสามารถต่ออายุสัญญาเช่าได้อีก 10 ปี มูลค่าเงินลงทุนประมาณ 450 ล้านบาท คาดว่าจะเริ่มรับรู้รายได้ประมาณกลางปี 2560
อย่าไรก็ดีบริษัทคาดหวังที่จะรักษาการเติบโตของผลกำไร โดยมีแผนที่จะขยายการลงทุนเพิ่มทั้งในธุรกิจเดิม โดยเฉพาะ TCDC เพื่อให้มีความพร้อมในการเข้าจดทะเบียนในตลาดหลักทรัพย์ฯได้ และธุรกิจใหม่ที่มีศักยภาพในการเติบโตที่ดี อีก 2-3 โครงการ จากเงินสดคงเหลือในบริษัทที่มีถึง 800 ล้านบาท 
 